{"text_format":"1","workbook":"xlsx","n_sheets":1,"sheets":["Sheet1"],"not_rendered":{"charts":0,"images":0,"macros":1,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900"}

{"sheet":"Sheet1","index":0,"n_rows":91,"n_cols":3,"rows_kept":91,"cut":false,"hidden":false,"merged":[]}
["春","春郊\n唐　銭　起\n水遶冰渠漸有聲　氣融煙塢晚來明　東風好作陽和使　逢草逢花報發生\n","南園\n唐　李　賀\n花枝草蔓眼中開　小白長紅越女腮　可憐日暮嫣香落　嫁與春風不用媒"]
["春日偶題城南韋曲 \n唐　羅　鄴\n韋曲城南錦繡堆　千金不惜買花栽　誰知豪貴多羈束　落盡春紅不見來","春晝偶書 \n宋　寇　準\n白晝偶成芳草夢　起來幽興有誰知　風簾不動黄鸝語　坐見庭花日影移","早春 \n宋　秦　觀\n黄金蔌蔌滿垂楊　尚有春寒到畫堂　酒力漸銷歌扇怯　入簾飛雪带梅香"]
["春日村居\n宋　崔　鶠\n春草門前已沒靴　更無人過野人家　離離細竹時聞雨　淡淡輕烟不隔花","梁園春\n金　元好問\n暖入金溝細浪添　津橋楊柳綠纖纖　賣花聲動天街遠　幾處春風揭繡簾","西湖春日壯遊即事\n元　馬　臻\n要囑園丁取折枝　紅桃白李紫薔薇　石函橋畔人煙晚　挑得春光一擔歸"]
["春日幽居 \n元　馬　臻\n淺淺春風尚帶寒　日斜香篆半燒殘　杏花一樹開如錦　怕觸啼鶯不倚闌","山居吟 \n元　清　珙\n滿山筍蕨滿園茶　一樹紅花間白花　大抵四時春最好　就中尤好是山家","正月"]
["城東早春 \n唐　楊巨源\n\n詩家清景在新春　綠柳纔黃半未勻　若待上林花似錦　出門俱是看花人　\n","京中正月七日立春 \n唐　羅　隱\n一二三四五六七　萬木生芽是今日　遠天歸雁拂雲飛　近水遊魚迸冰出","早春 \n唐　來　鵬\n新曆才將半紙開　小庭猶聚爆竿灰　偏憎楊柳難鈐轄　又惹東風意緒來"]
["元日 \n唐　成彥雄\n戴星先捧祝堯觴　鏡裏堪驚兩鬢霜　好是燈前偷失笑　屠蘇應不得先嘗","次韻秦少游王仲至元日立春 \n宋　蘇　軾\n省事天公厭兩回　新年春日併相催　殷勤更下山陰雪　要與梅花作伴來","探春 \n宋　黄　庶\n雪裏猶能醉落梅　好營杯具待春來　東風便試新刀尺　萬葉千花一手裁"]
["立春 \n宋　方　岳\n綵燕雙簪翡翠翹　巧裁銀勝試春韶　東風已到闌干北　看見嬌黄上柳條","山間早春 \n宋　真山民\n小桃枝上認年華　隨分紅開一兩花　將謂春風只城市　也吹春色到山家","早春 \n明　陳繼儒\n春風無力柳條斜　新草微分一抹沙　欲向主人借鋤插　掃開殘雪種梅花"]
["二月","二月二日 \n唐 白居易\n二月二日新雨晴　草芽菜甲一時生　輕衫細馬春年少　十字津頭一字行","吳楚歌詞 \n唐　張　籍\n庭前春鳥啄林聲　紅夾羅襦縫未成　今朝社日停針線　起向朱櫻樹下行"]
["社日\n　唐　張　演\n鵝湖山下稻粱肥　豚柵雞棲半掩扉　桑柘影斜春社散　家家扶得醉人歸","南浦 \n宋　王安石\n南浦東岡二月時　物華撩我有新詩　含風鴨綠粼粼起　弄日鵝黄裊裊垂","観化\n宋　黄庭堅\n竹笋初生黄犢角　蕨芽已作小兒拳　試尋野菜炊香飯　便是江南二月天"]
["社日獨坐 \n宋　范成大\n海棠雨後沁臙脂　楊柳風前撚綠絲　香篆結雲深院靜　去年今日燕來時","花朝 \n明　王　衡\n晴煙膏露若為容　躑躅香苞望曉紅　莫怨五更風色惡　開花原是落花風","花朝 \n明　湯顯祖\n百花風雨淚難銷　偶逐晴光撲蝶遙　一半春隨殘夜醉　卻言明日是花朝"]
["三月","陌上暮春 \n唐　武元衡\n青青南陌柳如絲　柳色鶯聲晚日遲　何處最傷遊客思　春風三月落花時","晩春\n唐　韓　愈\n百般紅紫鬬芳菲草樹知春不久歸\n楊花榆莢無才思\n惟解漫天作雪飛\n\n"]
["春晚題韋家亭子\n 唐　杜　牧\n擁鼻侵襟花草香　高臺春去恨茫茫　蔫紅半落平池晚　曲渚飄成錦一張","暮春日宴溪亭 \n唐　成彥雄\n寒食尋芳遊不足　溪亭還醉綠楊煙　誰家花落臨流樹　數片殘紅到檻前","晚春四首 \n宋　張　耒\n睡足高簷春日斜　碾聲初破小龍茶　樓邊綠樹飛紅盡　春色牆陰老薺花"]
["春晚 \n宋　釋道潜\n曉風池沼水瀾翻　春盡淮南麥秀寒　院落無人日亭午　柳花如雪滿闌干","深春 \n宋　王　鎡\n燕子來時春又休　暖風吹綠上枝頭　繡簾不隔荼䕷月　香影無人自入樓","清明日舟次吳門 \n宋 方　岳\n篷窗恰受夕陽明　楊柳梨花半月程　老去不知寒食近　一篙烟水載春行"]
["清明\n宋　陳與義\n街頭女兒雙髻鴉　隨蜂趁蝶學夭邪　東風也作清明節　開遍來禽一樹花","到江西省看花次韻\n明　楊　基\n東湖東畔柳枝長　滿苑飛花亂夕陽　何處祓除兒女散　過來流水鬱金香","清明前一日作 \n明　劉　渙\n小窗新綠著枝輕　寒逐東風陣陣生　燕子不來花落盡　一簾疏雨又清明"]
["鶯","和武相公春曉聞鶯 \n唐　楊巨源\n語恨飛遲天欲明　殷勤似訴有餘情　仁風已及芳菲節　猶向花溪鳴幾聲","黃鶯 \n唐　鄭　谷\n春雲薄薄日輝輝　宮樹煙深隔水飛　應爲能歌繫仙籍　麻姑乞與女真衣"]
["幽齋偶作 \n唐　齊　己\n幽院纔容箇小庭　疎篁低短不堪情　春來猶賴鄰僧樹　時引流鶯送好聲","晨炊玉田聞鶯觀鷺\n宋　楊萬里\n曉寒顧影惜金衣　著意聽時不肯啼　飛入柳陰多去處　數聲只許落花知","黄鶯 \n明　李東陽\n栁花如雪滿春城　始聽東風第一聲　夢裡江南舊時路　隔溪烟雨未分明"]
["春盡日聞鶯 \n明　孫七政\n正愁春去對春風　忽聽鶯啼碧樹叢　無數飛花嚮簾幕　將愁盡入一聲中","燕","烏衣巷\n 唐　劉禹錫\n朱雀橋邊野草花　烏衣巷口夕陽斜　舊時王謝堂前燕　飛入尋常百姓家"]
["燕子 \n唐　秦韜玉\n不知大廈許栖無　頻已銜泥到座隅　曾與佳人竝頭語　幾回拋却繡工夫","燕 \n宋　陸　游\n初見梁間牖戶新　銜泥已復哺雛頻　只愁去遠歸來晚　不怕飛低打著人","燕子辭 \n明　楊維楨\n燕子來時春雨香　燕子去時秋雨涼　鴛鴦一生不作客　夜夜不離雙井塘"]
["見燕至 \n明　髙　啓\n初來如報社前春　好宿茅簷伴客身　莫入江南舊庭院　杏花風雨總無人","燕\n 明　李東陽\n繡户珠簾有路岐　别時嫌早到嫌遲　主家只解憐毛羽　涴盡雕梁不自知","燕 \n明　陈价夫\n暫逐東風別海涯　去年營壘是誰家　春光浪信江南好　到得江南又落花"]
["春日小齋 \n明　瀋　野\n社日方過花正肥　閑庭亦自長苔衣　柴屝暫啓元無事　恐有樑間燕子歸","蝶","蝶\n唐　李商隱\n壽陽公主嫁時妝　八字宮眉捧額黃　見我佯羞頻照影　不知身屬冶遊郎"]
["蝴蝶 \n唐　徐　夤\n苒苒雙雙拂畫欄　佳人偷眼再三看　莫欺翼短飛長近　試就花間撲已難","蝴蝶 \n唐　徐　夤\n栩栩無因繫得他　野園荒徑一何多　不聞絲竹誰教舞　應仗流鶯爲唱歌","春日絕句\n宋　陸　游\n故園蛺蝶最多種　百草長時花亂開　窮巷春風元不到　一雙誰遣過牆來"]
["窗下戲詠\n宋　陸　游\n何處輕黄雙小蝶　翩翩與我共徘徊　綠陰芳草佳風月　不是花時也解來","蝴蝶 \n宋　戴表元\n春山處處客思家　淡日邨煙酒斾斜　蝴蝶不知人事别　繞牆閒弄紫藤花","秋蝶 \n明　劉　渙\n欲歇還休却又飛　芙蓉葉底戀秋暉　自知翅粉渾銷盡　羞近尊前舞女衣"]
["蜂","蜂 \n唐　羅　隱\n不論平地與山尖　無限風光盡被占　採得百花成蜜後　爲誰辛苦爲誰甜","蜂 \n明　郭　登\n花花華華競採花　蜜房收課作生涯　知他有甚經綸處　也嚮潮時報兩衙"]
["蛙","西京道中聞蛙 \n唐　吳　融\n雨餘林外夕煙沈　忽有蛙聲伴客吟　莫怪聞時倍惆悵　稚圭蓬蓽在山陰","池蛙 \n宋　宋　祁\n越國車前矜勇甚　子陽井底太驕生　乘時不羨雲溟樂　口作儀同鼓吹聲"]
["夏","夏晝偶作 \n唐　柳宗元\n南州溽暑醉如酒　隱几熟眠開北牖　日午獨覺無餘聲　山童隔竹敲茶臼","山亭夏日 \n唐　高　駢\n綠樹陰濃夏日長　樓臺倒影入池塘　水精簾動微風起　滿架薔薇一院香"]
["夏日城中作\n唐　齊　己\n竹低莎淺雨濛濛　水檻幽窗暑月中　有境牽懷人不會　東林門外翠橫空","夏日西齋書事 \n宋　司馬光\n榴花映葉未全開　槐影沉沉雨勢來　小院地偏人不到　滿庭鳥迹印蒼苔","夏晝小雨 \n宋　戴　昺\n小牀蘄簟展琉璃　窗外新篁一尺圍　正午雲橋疎雨過　冬青花上蜜蜂歸"]
["夏日閒坐 \n宋　徐　璣\n無數山蟬噪夕陽　高峰影裏坐陰涼　石邊偶看清泉滴　風過微聞松葉香","水軒夏日 \n元　馬　臻\n碧窗晝寂幽意長　竹陰滿地琴尊涼　輕雷送雨遠不到　雪白水花生晚香","己未夏日雜興\n元　善　住\n中庭日午橘花開　蜂蝶何知故故來　一陣南薰生殿角　亂飄香雪點蒼苔"]
["夏日 \n明　吳　寬\n綠蔭松蘿暑氣涼　清泉瀉入小池塘　人間晝永無聊賴　一朵荷花滿院香","夏日偶成 \n淸　黄幼藻\n深院塵消散午炎　篆煙如夢晝淹淹　輕風似與荷花約　為送香來自捲簾","四月"]
["初夏戲題 \n唐　徐　夤\n長養薰風拂曉吹　漸開荷芰落薔薇　青蟲也學莊周夢　化作南園蛺蝶飛","夏日 \n唐　韓　偓\n庭樹新陰葉未成　玉階人靜一蟬聲　相風不動烏龍睡　時有幽禽自喚名","效趙學士體成口號十章獻開府太師 \n宋　司馬光\n首夏清和新雨晴　綠莎細軟不妨行　園夫遮道白何事　梔子花開斑笋生"]
["初夏即事 \n宋　王安石\n石梁茅屋有彎碕　流水濺濺度兩陂　晴日暖風生麥氣　綠陰幽草勝花時","早夏 其一 宋·陳造\n宋　陳　造\n安石榴花猩血鮮　凉荷高葉碧田田　鰣魚入市河豚罷　已是江南打麥天","小滿 \n元　元　淮\n子規聲裏雨如煙　潤逼紅綃透客氈　映水黃梅多半老　鄰家蠶熟麥秋天"]
["山居首夏\n元　李　祁\n東風滿意綠週遭　乍著單衣脫敝袍　最愛晚涼新浴罷　坐看春筍過林高","初夏　\n明　錢　洪\n黄箇啼暖隔江村　\n嫩綠團陰暗小門　\n昨夜茅簷雷過雨　\n階前添鸝籜龍孫","四月八日永安禪院期超無 \n明　湯顯祖\n清朝不見小彌天　竹塢炊茶過午煙　解是雨花新浴彿　諸天誰供洗児錢"]
["初夏 \n明　謝五娘\n庭院薰風枕簟清　海榴初發雨初晴　香銷夢斷人無那　聽得新蟬第一聲","五月","夏日宴九華池 \n唐　陳　羽\n池上涼臺五月涼　百花開盡水芝香　黃金買酒邀詩客　醉倒檐前青玉牀"]
["壬戌五月與和叔同遊齊安 \n宋　王安石\n繰成白雪桑重綠　割盡黄雲稻正青　它日玉堂揮翰手　芳時同此賦林坰","臨平道中 \n宋　釋道潜\n風蒲獵獵弄輕柔　欲立蜻蜓不自由　五月臨平山下路　藕花無數滿汀洲","揚州端午呈趙帥 \n宋　戴復古\n榴花角黍鬭時新　今日誰家不酒樽　堪笑江湖阻風客　却隨蒿艾上朱門"]
["夏直 \n金　趙秉文\n玉堂睡起苦思茶　別院銅輪碾露芽　紅日轉堦簾影薄　一雙蝴蝶上葵花","村居\n金　馬定國\n五月南風化蟪蛄　野塘晚筍未成蒲　檉花落盡紅英細　沙渚鴛鴦半引雛","書吾尹扇 \n明　文徵明\n溪頭古樹靜垂隂　溪水盈盈不受塵　五月江南新雨歇　晩風多少納凉人"]
["六月","香山避暑\n唐　白居易\n六月灘聲如猛雨　香山樓北暢師房　夜深起凭闌干立　滿耳潺湲滿面涼","香山避暑　其二\n明　文徵明\n紗巾草履竹疎衣　晚下香山蹋翠微　一路涼風十八里　臥乘籃轝睡中歸"]
["夏雨後題青荷蘭若 \n唐　施肩吾\n僧舍清涼竹樹新　初經一雨洗諸塵　微風忽起吹蓮葉　青玉盤中瀉水銀","文殊院避暑 \n唐　李羣玉\n赤日黃埃滿世間　松聲入耳即心閑　願尋五百仙人去　一世清涼住雪山","夏日書依上人壁\n唐　李　中\n門外塵飛暑氣濃　院中蕭索似山中　最憐煮茗相留處　疎竹當軒一榻風"]
["暑中閑詠 \n宋　蘇舜欽\n嘉果浮沈酒半醺　床頭書冊亂紛紛　北軒涼吹開疎竹　卧看青天行白雲","六月二十七日望湖樓醉書\n宋　蘇　軾\n黑雲翻墨未遮山　白雨跳珠亂入船　卷地風來忽吹散　望湖樓下水如天","村行\n金　郭邦彦\n棗花初落路塵香　燕掠麻池乍頡頏　一片雲陰遮十頃　賣瓜棚下午風涼"]
["崇義院雜題\n明　文徵明\n六月門前暑似炊　殿堂深處未曾知　晚凉浴罷思歸去　更為松風佇少時","暑夜 \n明　釋宗泐\n此夜炎蒸不可當　開門高樹月蒼蒼　天河只在南樓上　不借人間一滴涼","杜鵑"]
["泛舟入後溪\n唐　羊士諤\n雨餘芳草淨沙塵　水綠灘平一帶春　唯有啼鵑似留客　桃花深處更無人","山中\n唐　顧　況\n野人愛向山中宿　況在葛洪丹井西　庭前有箇長松樹　夜半子規來上啼","聞子規 \n唐　羅　鄴\n蜀魄千年尚怨誰　聲聲啼血向花枝　滿山明月東風夜　正是愁人不寐時"]
["子規 \n唐　李　中\n暮春滴血一聲聲　花落年年不忍聽　帶月莫啼江畔樹　酒醒遊子在離亭","夜聞子規 \n宋　朱　熹\n幽林欲雨氣含凄　春晚端居園徑迷　獨向高齋展衾卧　南山夜夜子規啼","過真陽峽\n宋　楊萬里\n仰見青天尺許青　無波江水不勝平　只驚白晝山竹裂　杜宇初聞第一聲"]
["鄉村四月\n宋　翁　巻　\n緑遍山原白滿川　子規聲裡雨如烟　鄉村四月閒人少　纔了蠶桑又插田","夏日雜興\n元　善　住\n纖纖碧草與階齊　濃綠陰中杜宇啼　花院晝長聽政好　帶聲飛過粉牆西","蝉"]
["聽蟬 \n唐　趙　嘏\n噪蟬聲亂日初曛　絃管樓中永不聞　獨奈愁人數莖髮　故園秋隔五湖雲","蟬 \n唐　羅　隱\n天地工夫一不遺　與君聲調借君緌　風棲露飽今如此　應忘當年滓濁時","新蟬 \n宋　寇　準\n寂寂宮槐雨乍晴　高枝微带夕陽明　臨風忽起悲秋思　獨聽新蟬第一聲"]
["聞蟬二首 \n宋　林景熙\n近交紙薄雲翻手　舊夢冠空雪滿顛　却憶畫船曾聽處　夕陽高柳斷橋邊","聽蟬\n宋　楊萬里\n說露談風有典章　詠秋吟夏入宮商　蟬聲無一些煩惱　自是愁人枉斷腸","風柳鳴蟬 \n金　元好問\n輕明雙翼曉風前　一曲哀箏續斷絃　移向別枝誰畫得　只留殘響客愁邊"]
["聞蟬 \n　馬 臻\n短翼含風薄似秋　一聲聲帶夕陽愁　年年古柳官塘路　催得行人白盡頭","蛍","螢二首 其一 \n唐　羅　鄴\n水殿清風玉戶開　飛光千點去還來　無風無月長門夜　偏到階前點綠苔"]
["螢二首 其二 \n唐　羅　鄴\n裴回無燭冷無煙　秋逕莎庭入夜天　休向書窗來照字　近來紅蠟滿歌筵","夜齋見螢火 \n明　髙　啓\n拂竹緣莎復㸃苔　夜窓無月見飛來　舊書亂後多抛却　懶就微光更展開","蛍\n明　郭　登\n腐朽如何不自量　\n化形飛起便悠揚　\n臍間只有些兒火　\n月下星前少放光"]
["秋","秋夕 \n唐　竇　鞏\n護霜雲映月朦朧　烏鵲爭飛井上桐　半夜酒醒人不覺　滿池荷葉動秋風","秋詞\n 唐　劉禹錫\n自古逢秋悲寂寥　我言秋日勝春朝　晴空一鶴排雲上　便引詩情到碧霄"]
["涼思 \n唐　吳　融\n松間小檻接波平　月澹煙沉暑氣清　半夜水禽棲不定　綠荷風動露珠傾","秋江寫望 \n宋　林　逋\n蒼茫沙嘴鷺鷥眠　片水無痕浸碧天　最愛蘆花經雨後　一篷烟火飯魚船","禾熟\n宋　孔平仲\n百里西風禾黍香　鳴泉落竇穀登場　老牛粗了耕耘債　齧草坡頭臥夕陽"]
["秋日田家 \n宋　文　同\n淘漉溝源築野塘　滿坡烟草卧牛羊　今年且喜輸官辦　豆莢繁多粟穗長","秋日西湖 　其四\n 宋　釋道潜\n飛來雙鷺落寒汀　秋水無痕玉鏡清　疏蓼黄蘆宜掩映　沙邊危立太分明","秋日西湖 　其四\n 宋　釋道潜\n西風夜半捲庭槐　臥聽鄰翁曉圃開　稚子相呼入林去　應知病果落莓苔"]
["田間秋日\n金　趙　元\n禾穗纍纍豆角稠　崧前村落太平秋　熈熈多少豐年意　都在農家社案頭","代呻吟絕句\n元　吴景奎\n蘆花方褥竹方床　葛帳含風薤簟涼　夜半起來山月白　滿天清露灑衣裳","秋行 \n明　顧　源\n野菜香粳樂晩年　疎林晴日好秋天　風瓢滿耳鳴琴筑　黄葉深窩得晏眠"]
["七月","初秋 \n唐　孟浩然\n不覺初秋夜漸長　清風習習重淒涼　炎炎暑退茅齋靜　堦下叢莎有露光","七夕 \n唐　權德輿\n今日雲軿渡鵲橋　應非脈脈與迢迢　家人競喜開妝鏡　月下穿針拜九霄"]
["到秋 \n唐　李商隱\n扇風淅瀝簟流灕　萬里南風滯所思　守到清秋還寂莫　葉丹苔碧閉門時","秋登涔陽城 \n唐　李羣玉\n穿針樓上閉秋煙　織女佳期又隔年　斜漢夜深吹不落　一條銀浪挂秋天","七夕 \n唐　崔　塗\n年年七夕渡瑤軒　誰道秋期有淚痕　自是人間一週歲　何妨天上只黃昏"]
["題南禪院壁\n宋　張　耒\n秋林落葉已斑斑　秋日當庭尚掩關　掃榻晝眠聽鳥語　可憐身世此時閒","七夕口占 \n宋　朱淑真\n三秋靈匹此宵期　萬古傳聞果是非　免俗未能還自笑　金鍼乞得巧絲歸","初秋夜凉 \n金　劉仲尹\n小蟲機杼月西廂　風雨纔分半枕涼　白髪自疎河漢夢　一瓶秋水玉簮香"]
["早秋 \n元　劉　因\n昨朝一葉見秋生　今日千巖萬壑清　欲借西風蘇病骨　暫來石上聽松聲","初秋夜坐　其一 \n元　趙　雍\n夜深庭院寂無聲　明月流空萬影橫　坐對荷花兩三朵　紅衣落盡秋風生","初秋夜坐　其二 \n元　趙　雍\n月明如水侵衣溼　臺榭沈沈秋夜長　坐久高僧禪語罷　澹然相對玉簪香"]
["秋景 \n明　朱瞻基\n新秋涼露濕荷叢　不斷清香逐曉風　滿目濃華春意在　晚霞澄錦照芙蓉","新秋示盛伯宣 \n明　劉　泰\n暑退新涼透碧紗　砧聲不斷是誰傢　酒醒小立殘陽裏　閑數籬邊紫豆花","秋日雜興\n明　何景明\n紫蔓青藤各一叢　野人籬落管西風　郊扉逺絶誰能到　秋日蟲鳴豆葉中"]
["八月","和元郎中從八月十一至十五夜翫月五首 其一 \n 唐　王　建\n半秋初入中旬夜　已向堦前守月明　從未圓時看却好　一分分見傍輪生","和元郎中從八月十一至十五夜翫月五首 其二\n 唐　王　建\n亂雲遮却臺東月　不許教依次第看　莫爲詩家先見鏡　被他籠與作艱難"]
["和元郎中從八月十一至十五夜翫月五首 其三\n 唐　王　建\n今夜月明勝昨夜　新添桂樹近東枝　立多地濕舁牀坐　看過牆西寸寸遲","和元郎中從八月十一至十五夜翫月五首 其四\n 唐　王　建\n月似圓來色漸凝　玉盆盛水欲侵稜　夜深盡放家人睡　直到天明不炷燈","和元郎中從八月十一至十五夜翫月五首 其五\n 唐　王　建\n合望月時常望月　分明不得似今年　仰頭五夜風中立　從未圓時直到圓"]
["八月 \n唐　章孝標\n徙倚仙居遶翠樓　分明宮漏靜兼秋　長安夜夜家家月　幾處笙歌幾處愁","中秋月 \n唐　成彥雄\n王母粧成鏡未收　倚欄人在水精樓　笙歌莫占清光盡　留與溪翁一釣舟","仲秋八日雲臺觀群花盛開\n宋　韓　琦\n春早凡花百種榮　秋芳能得幾多名　仙家八月靈葩發　不與尋常俗艷爭"]
["中秋登海岱樓作 \n宋　米　芾\n目窮淮海兩如銀　萬道虹光育蚌珍　天上若無修月戶　桂枝撐損向西輪","中秋前偶賦\n元　虞　集\n空林月落大如盤　雞犬無聲曉氣寒　童子儗謀朝一食　玉杯盛得露漙漙","山水小景 \n元　吴景奎\n秋滿西山爽氣多　山人帷箔卷煙蘿　清溪只在雲林外　夜半月明聞櫂歌"]
["山中秋夜 \n宋　黃　庚\n石床彈月鶴聽琴　玉宇凝秋絕點塵　萬里無雲銀漢淡　一天風露溼星辰","早雁 \n明　高　棅\n涼霜八月塞天寒　飛度衡陽楚水寬　少婦樓頭初掩瑟　一行先向夕陽看","社中 \n明　陳獻章\n桑林伐鼔酒如川　秋社錢多春社錢　盡道昇平長官好　五風十雨更年年"]
["秋日雜興 \n明　何景明\n寒螿啼斷槿園空　萬樹凋傷八月中　只有南山蒼桂在　一株花發向秋風","秋日雜興 \n明　何景明\n柏林楓岸迥宜看　楊栁芙蓉不禁寒　最愛高樓好明月　莫教長笛倚闌干","九月"]
["九日田舍 \n唐　錢　起\n今日吾家野興偏　東籬黃菊映秋田　浮雲暝鳥飛將盡　始達青山新月前","秋園戲題 \n唐　司空曙\n傷秋不是惜年華　別憶春風碧玉家　強向衰藂見芳意　茱萸紅實似繁花","晚秋閑居 \n唐　白居易\n地僻門深少送迎　披衣閑坐養幽情　秋庭不埽攜藤杖　閑蹋梧桐黃葉行"]
["重陽席上賦白菊 \n唐　白居易\n滿園花菊鬱金香　中有孤叢色似霜　還似今朝歌酒席　白頭翁入少年場","宮詞 \n唐　王　涯\n銀瓶瀉水向朝妝　燭焰紅高粉壁光　共怪滿衣珠翠冷　黃花瓦上有新霜","重九會光化二闋  \n宋　韓　琦\n誰言秋色不如春　及到重陽景自新　隨分笙歌行樂處　菊花萸子更宜人"]
["白菊 \n宋　魏　野\n濃露繁霜著似無　幾多光彩照庭除　何須更待螢兼雪　便好叢邊夜讀書","山居吟 \n元　清　珙\n半窗斜日冷生光　破衲蒙頭坐竹床　枯葉滿鑪燒焰火　不知屋上有寒霜","秋深村況 \n明　李開先\n農休事簡人多醉　風靜秋深蟲獨喧　城市自然閑客少　過時不見款柴門"]
["秋深村況 \n明　李開先\n近交誰復是良朋　一半山人一半僧　落葉滿階風自掃　危樓乘興月同登","秋深村況 其三 \n明　李開先\n天氣秋高正泬寥　海風雖急不終朝　幾畦叢菊如雲爛　兩岸蘆花似雪飄","泊長蕩 \n明　朱多炡\n蒹葭一望暮蒼蒼　長蕩湖頭煙水長　怪道今朝楓葉盡　夜來七十二橋霜"]
["雁　鴻","歸雁 \n唐　錢　起\n瀟湘何事等閑回　水碧沙明兩岸苔　二十五弦彈夜月　不勝清怨却飛來","夜泊詠棲鴻 \n唐　陸龜蒙\n可憐霜月暫相依　莫向衡陽趁隊飛　同是江天寒夜客　羽毛單薄稻粱微"]
["題新鴈　\n唐　杜荀鶴\n暮天新鴈起汀洲　紅蓼花開水國秋　想得故園今夜月　幾人相憶在江樓","聞雁 \n唐　林　寬\n接影橫空背雪飛　聲聲寒出玉關遲　上陽宮裏三千夢　月冷風清聞過時","春半聞歸雁 \n宋　楊萬里\n春光深淺沒人知　我正南歸雁北歸　頭上一聲如話別　一生長是背人飛"]
["四雁圖 \n元　任士林\n江北江南秋正驕　孤飛萬里氣方豪　平生慣有冰霜翼　卻笑東風燕雀高","聞雁 \n元　丁鶴年\n月落江城轉四更　旅魂和夢到灤京　醒來獨背寒燈坐　風送長空雁幾聲","聞鴈寄董莊\n明　徐　賁\n晚意秋隂兩不分　渚蘆沙竹護寒雲　鴈聲客裏誰先聽　愁絶惟應我共君"]
["蟋蟀絡緯\n金鐘児紡績娘","聞蟲 \n唐　白居易\n暗蟲唧唧夜緜緜　況是秋陰欲雨天　猶恐愁人暫得睡　聲聲移近臥牀前","促織 \n唐　張　喬\n念爾無機自有情　迎寒辛苦弄梭聲　椒房金屋何曾識　偏向貧家壁下鳴"]
["山間秋夜 \n宋　真山民\n夜色秋光共一闌　飽收風露入脾肝　虛簷立盡梧桐影　絡緯數聲山月寒","江村 \n明　王汝玉\n汀葦蒼蒼白露凝　一灘寒月未收罾　西風吹醒江南夢　四壁蛩聲半夜燈","絡緯 \n元　邾　經\n牽牛風露滿籬根　淡月疎星夜未分　燈下有人抛錦字　機絲零亂不成文"]
["冬（雪）","休暇日訪王侍御不遇 \n唐　韋應物\n九日驅馳一日閑　尋君不遇又空還　怪來詩思清人骨　門對寒流雪滿山","酬王二十舍人雪中見寄\n唐　韓　愈\n三日柴門擁不開　階平庭滿白皚皚\n今朝蹋作瓊瑤跡\n爲有詩從鳳沼來"]
["宮詞\n　唐　王　涯\n五更初起覺風寒　香炷燒來夜已殘　欲卷珠簾驚雪滿　自將紅燭上樓看","霽雪\n唐　戎　昱\n風卷寒雲暮雪晴　江煙洗盡柳條輕　簷前數片無人埽　又得書窗一夜明","憶住一師\n唐　李商隱\n無事經年別遠公　帝城鐘曉憶西峰　爐煙消盡寒燈晦　童子開門雪滿松"]
["寄鄰莊道侶\n 唐　韓　偓\n聞說經旬不啓關　藥窗誰伴醉開顏　夜來雪壓村前竹　賸見溪南幾尺山","雪中偶題 \n唐　鄭　谷\n亂飄僧舍茶煙溼　密灑歌樓酒力微　江上晚來堪畫處　漁人披得一蓑歸","雪意 \n　宋　朱　熹\n向晚浮雲四面平　北風號怒達天明　寒窗一夜清無睡　擬聽杉篁葉上聲"]
["雪中 \n宋　白玉蟾\n曉來紅日尚羞明　四外彤雲欲詐晴　一夜九天開玉闕　六花萬里散璚英","冬日早作 \n　宋　裘萬頃\n黄昏月姊翦雲開　夜半雷車載雨來　晨起鈎簾望霄漢　風花吹墮萬璚瑰","雪 \n金　髙士談\n蔌蔌天花落未休　寒梅疎竹共風流　江山一色三千里　酒力消時正倚樓"]
["雪 \n金　呂中孚\n隨風拂拂玉花飄　入夜寒窗更寂寥　爐火已殘燈未燼　一簾疎竹白蕭蕭","題江皋雪霽卷 \n元　蒲道源\n山川玉潔映朝暉　人世鴻濛果是非　只許詩家占清景　漁蓑偷載一船歸","冬暖\n元　胡天游\n冬令偷春多得暖　灞橋無思可吟詩　江梅一樹都開遍　不問南枝與北枝"]
["四景 \n明　宣　宗\n池頭六齣花飛遍　池水無波凍欲平　一望玻璃三百頃　好山西北玉為屏","宮詞\n明　蜀成王\n白雪漫漫積禁隄　夜寒宮月照玻璃　曉來宮女喧看處　掃向盤中捏狻鹥","寒夜 \n明　樊　阜\n破屋难禁深夜雨　布衾寒湿半床云　愁来自起推窗看　人比梅花瘦几分"]
["雜言 \n明　王稚登\n凍雲寒樹曉模糊　水上樓臺似畫圖　紅袖誰家乘小艇　捲簾看雪過鴛湖","飲秋澗隠居夜歸值雪有作 \n明　陳　鶴\n獨行長路儼如僧　水滴簷牙半是冰　歸到空園人已静　雪花穿戶打殘燈","雪中訪嘉則於寶奎寺之樓店\n明 · 徐渭\n山徑尋君重復重　小樓百尺臥元龍　安窓偏向梅花角　去暎江天雪數峰"]
["十月","和襲美初冬偶作\n 唐　陸龜蒙\n桐下空階疊綠錢　貂裘初綻擁高眠　小爐低幌還遮掩　酒滴灰香似去年","南中感懷 \n唐  　樊　晃\n南路蹉跎客未回　常嗟物候暗相催　四時不變江頭草　十月先開嶺上梅"]
["初冬\n宋　蘇　軾\n荷盡已無擎雨蓋　菊殘猶有傲霜枝　一年好景君須記　正是橙黄橘綠時","小春花 \n　宋　鄭思肖\n天地無情正北風　飛鴻哀咽亂雲中　此時縱使開千樹　不及東皇一點紅","冬日偶成 \n元　善　住\n清霜欲重小春天　楊柳蕭疏帶曉煙　無奈東皇苦多事　又傳春信到梅邊"]
["立冬 \n明　王稚登\n秋風吹盡舊庭柯　黃葉丹楓客裏過　一點禪燈半輪月　今宵寒較昨宵多","十一月","冬至日獨遊吉祥寺 \n宋　蘇　軾\n井底微陽回未回　蕭蕭寒雨濕枯荄　何人更似蘇夫子　不是花時肯獨來"]
["後十餘日復至 \n 宋　蘇　軾\n東君意淺著寒梅　千朵深紅未暇裁　安得道人殷七七　不論時節遣花開","至節即事 元　馬　臻\n天街曉色瑞煙濃　名紙相傳盡賀冬　繡幕家家渾不卷　呼盧笑語自從容","至節即事 元　馬　臻\n店舍喧譁徹夜開　熒煌燈火映樓臺　歡遊未曉不歸去　早有元宵氣象來"]
["十二月","長安冬至 \n明　董其昌\n子月風光雪後看　新陽一縷動長安　禁鍾乍應雲門曲　宮樹先驅黍谷寒","除夜作 \n唐　高　適\n旅館寒燈獨不眠　客心何事轉悽然　故鄉今夜思千里　霜鬢明朝又一年"]
["除夜 \n唐　白居易\n病眼少眠非守歲　老心多感又臨春　火銷燈盡天明後　便是平頭六十人","春近四絕句　其一\n宋　黄庭堅\n閏後陽和臘裏回　濛濛小雨暗樓臺　柳條榆莢弄顔色　便恐入簾雙燕來","春近四絕句　其二\n宋　黄庭堅\n亭臺經雨壓塵沙　春近登臨意氣佳　更喜輕寒勒成雪　未春先放一城花"]
["春近四絕句　其三\n宋　黄庭堅\n小雪晴沙不作泥　疏簾紅日弄朝暉　年華已伴梅梢晚　春色先從草際歸","春近四絕句　其四\n宋　黄庭堅\n梅英欲盡香無頼　草色才蘇綠未勻　苦竹空將歲寒節　又隨官柳到青春","壬午臘月下旬偶作\n宋　張　耒\n歲暮烟霜澤國寒　曉鴉鳴處是柯山　地爐有火樽餘酒　自起焚香深掩關"]
["歲晚書事　宋　劉克莊\n荒苔野蔓上籬笆　客至多疑不在家　病眼看人殊草草　隔林迢遞見梅花","歲晚書事　宋　劉克莊\n細君炊秫婢繰絲　綵勝酥花總不知　窗下老儒衣露肘　挑燈自揀一年詩","歲晚書事十首 其七\n宋　劉克莊\n門冷如冰儘不妨　由來富貴屬蒼蒼　誰能却學癡兒女　深夜潜燒祭竈香"]
["歲晚書事　宋　劉克莊\n丐客鶉衣立戶前　豈知儂自窘殘年　染人酒媼逋猶緩　且送添丁上學錢","土牛 \n　明　郭　登\n刻木团泥作祸胎　驱牵不动蠢形骸　须臾齑粉渠休恨　教汝偷寒送暖来","十二月二十七日作\n明　吳孺子\n三日半存何必戀　一年去盡不知留　春風在虞山外　嫋嫋將來笑白頭"]
["鴛鴦\n鸂鶒","除夕 \n明　程嘉燧\n久客懷人百事慵　春歸幾日是殘鼕　長安雪後無來往　報國門前獨看松","鴛鴦 \n唐　李商隱\n雌去雄飛萬里天　雲羅滿眼淚潸然　不須長結風波願　鎖向金籠始兩全"]
["鸂鶒 \n唐　李羣玉\n錦羽相呼暮沙曲　波上雙聲戛哀玉　霞明川靜極望中　一時飛滅青山綠","鴛鴦 \n唐　吳　融\n翠翹紅頸覆金衣　灘上雙雙去又歸　長短死生無兩處　可憐黃鵠愛分飛","鴛鴦 \n唐　吉師老\n江島濛濛煙靄微　綠蕪深處刷毛衣　渡頭驚起一雙去　飛上文君舊錦機"]
["荆溪夜泊 \n唐　李九齡\n點點漁燈照浪清　水烟疏碧月朧明　小灘驚起鴛鴦處　一隻採蓮船過聲","鴛鴦 \n宋　曹　組\n蘋洲花嶼接江湖　頭白成雙得自如　春晩有時描一對　日長消盡繡工夫","題馬賁畫鸂圗 \n金　党懷英\n雙眠雙浴水平溪　共㸔秋光卧兩堤　誰信瀟湘有孤鴈　冷沙寒葦不成棲"]
["題宋徽宗雙鴛圖 \n明　汪廣洋\n蘆葉青青水滿塘　文鴛晴卧落花香　不因羌管驚飛起　三十六宫春夢長","小鴨 \n宋　黄庭堅\n小鴨看從筆下生　幻法生機全得妙　自知力小畏滄波　睡起晴沙依晚照","春日\n宋　晁沖之\n陰陰溪曲綠交加 小雨翻萍上淺沙 春色不堪流水送 雙浮鳴鴨趁桃花"]
["登浄遠亭 \n宋　楊萬里\n池冰受日未全開　旋旋波痕百皺來　野鴨被人驚得慣　作羣飛去却飛回","鳬\n鴨","凍鳧 \n明　貢性之\n江天歲晚景淒淒　雲腳低垂望欲迷　水鳥畏寒飛不起　黃蘆枝上並頭棲"]
["題梨花睡鴨圖 \n唐　顧　況\n昔年家住太湖西　常過吳興罨畫溪　水閣筠簾春似海　梨花影裏睡鳧鷖"]